មហាសុខាវតីវ្យូហសូត្រ: ព្រះពុទ្ធលោកេស្វាររាជនិងព្រះធម្មករ

ព្រះពុទ្ធលោកេស្វាររាជនិងព្រះធម្មករ

[5] ពេលនោះមានព្រះពុទ្ធមួយព្រះអង្គ ព្រះនាម លោកេស្វាររាជ ជាព្រះតថាគត ព្រះអរហន្ត ជាអ្នកត្រាស់ដឹងពេញបរិបូណ៌ មានបញ្ញានិងការប្រតិបត្តិ ជាអ្នកឥតខ្ចោះ ជាអ្នកស្គាល់នូវលោក ជាអ្នកគ្មាននរណាលើសបាន ជាអ្នកបង្ហាត់មនុស្ស ជាគ្រូនៃទេព្តានិងមនុស្ស ជាព្រះសម្មាសម្ពុទ្ធ ហើយនិងជាអ្នកមានកិត្តិយសក្នុងលោក ។

នៅពេលនោះ មានក្សត្រមួយព្រះអង្គ ដែលបន្ទាប់ពីបានស្តាប់ ធម្មទេសនារបស់ព្រះពុទ្ធ មានសេចក្តីរីករាយក្នុងចិត្តយ៉ាងខ្លាំង ហើយកើតចិត្តចង់បាន ការត្រាស់ដឹងខ្ពស់បំផុតនិងពេញបរិបូណ៌ ។ ព្រះអង្គបោះបង់ អាណាចក្រនិងរាជបល្ល័ង្គ ហើយបួសជាភិក្ខុ មានព្រះនាមថាធម្មករ ។ ដោយព្រះអង្គមានការឈ្លាសវៃដ៏ខ្ពង់ខ្ពស់ សេចក្តីក្លាហាននិងបញ្ញា ព្រះអង្គបង្ហាញឲ្យឃើញលក្ខណៈ ផ្លែកពីគេនៅក្នុងលោក ។ ព្រះអង្គចូលទៅគាល់ ព្រះតថាគតលោកេស្វាររាជ លិតជង្គង់នៅទៀបព្រះបាទ ដើរប្រទាក់សិន៣ជុំ ដោយមានព្រះពុទ្ធនៅខាងស្តាំជានិច្ច ក្រាបលើដីថ្វាយបង្គំព្រះអង្គ ផ្គុំព្រះហត្ថាទាំង២ ដោយសេចក្តីគោរព ពោលសសើរព្រះពុទ្ធ ដោយគាថាយ៉ាងនេះថាៈ

ព្រះភក្រ្តាដ៏ភ្លឺថ្លារបស់ព្រះពុទ្ធ មានសភាពរុងរឿង - ភាពឆើតឆាយរបស់ព្រះអង្គគ្មានព្រំដែន - ភាពរុងរឿងដ៏ត្រចះត្រចង់យ៉ាងនេះ ពុំមានអ្វីមកប្រៀបផ្ទឹមបាន - ព្រះអាទិត្យ ព្រះចន្ទ និងអលង្កា ពិតមែនតែចាំង ដោយពន្លឺស្រវាំងភ្នែក ត្រូវស្រអាប់និងងងឹតអស់ ហាក់ដូចជាដុំទឹកខ្មៅ១គំនរ ។

ទឹកព្រះភក្រ្តារបស់ព្រះតថាគត មិនអាចប្រៀបបាន ក្នុងលោកទាំងមូល - សម្លេងដ៏ឧត្តមរបស់ព្រះពុទ្ធ ឮខ្ទរខ្ទារគ្រប់ទិសទាំង១០ - ចរិយាសម្បត្តិ ការសិក្សា ការខំប្រឹង ការសម្រេចឈានសមាធិ បញ្ញានិងគុណធម៌របស់ព្រះអង្គ គ្មានអ្វីស្មើបាន - គុណសម្បត្តិទាំងអស់នេះ មានសភាពអស្ចារ្យ និងគ្មានអ្វីលើសបាន ។

ព្រះអង្គចំរើនសមាធិជ្រៅ ហើយត្រង់ចំពោះលើសមុទ្រព្រះធម៌ នៃព្រះពុទ្ធទាំងអស់ - ព្រះអង្គជ្រាបនូវជំរៅ និងរង្វាស់បណ្តោយរបស់វា ហើយចូលទៅដល់ទីឆ្ងាយបំផុតរបស់វា - អវិជ្ជា លោភៈ ទោសៈ ត្រូវបាត់ជាអចិន្រ្តៃយ៍ អំពីព្រះដ៏មានកិត្តិយសក្នុងលោក- ព្រះអង្គជាសឹង្ហ ជាអ្នកក្លាហានបំផុត លើសមនុស្សទាំងអស់ គុណធម៌ដ៏រុងរឿងរបស់ព្រះអង្គគ្មានព្រំដែន ។

ព្រះបញ្ញាញាណរបស់ព្រះអង្គ ជ្រៅហើយខ្ពង់ខ្ពស់ - ពន្លឺរបស់ព្រះអង្គ ដែលល្បីខ្ទរខ្ទារប្រកបដោយសេចក្តីស្ញប់ស្ញែង ធ្វើឲ្យលោករាប់ពាន់លាន ក្នុងសកលលោក រញ្ជួយញាប់ញ័រ - ខ្ញុំតាំងចិត្តថានឹងទៅជា ព្រះពុទ្ធ១អង្គ ស្មើនឹងការសម្រេចរបស់ព្រះអង្គ ឱស្តេចព្រះធម៌ដ៏ពិសិដ្ឋ! ដើម្បីស្រោចស្រង់សត្វមានជីវិត អំពីវដ្តសង្សារ (ការកើត-ស្លាប់)ហើយនិងដឹកនាំសត្វទាំងអស់នោះ ឆ្ពោះទៅកាន់ការរំដោះខ្លួន ។

វិន័យរបស់ខ្ញុំព្រះករុណា ក្នុងការធ្វើទាន ការត្រួតត្រាចិត្ត គុណសម្បត្តិចរិយា ខន្តីនិង វិរិយភាព ហើយនិងក្នុងការចំរើន សមាធិនិងបញ្ញា ត្រូវតែខ្ពង់ខ្ពស់បំផុត និងគ្មានអ្វីលើសបាន ។ ខ្ញុំព្រះករុណាសូមសច្ចាថា កាលណាខ្ញុំព្រះករុណា បានក្លាយជាព្រះពុទ្ធ១អង្គ ខ្ញុំព្រះករុណានឹងបំពេញ ការសន្យានេះគ្រប់ទីកន្លែង ហើយនឹងផ្តល់មហាសន្តិភាព ដល់សត្វលោកទាំងអស់ ដែលស្ថិតនៅក្នុងសេចក្តីភ័យខ្លាច ។

ពិតមែនតែមានព្រះពុទ្ធ ចំនួន១ពាន់លានកោដិ និងមហាអរហន្តច្រើនអនេក រាប់មិន អស់ ដូចខ្សាច់ក្នុងទន្លេគង្គ ខ្ញុំព្រះករុណានឹងបូជាចំពោះ ព្រះពុទ្ធទាំងអស់នោះ - ខ្ញុំព្រះករុណានឹងស្វែងរក នូវមាគ៌ាដ៏ខ្ពស់បំផុត ជាដាច់ខាត ដោយឥតខ្លាចនឿយហត់ ។

ពិតមែនតែដែនដីព្រះពុទ្ធ ច្រើនរាប់មិនអស់ ដូចខ្សាច់ក្នុងទន្លេគង្គ ហើយតំបន់និងលោកដទៃទៀត មិនអាចរាប់ចំនួនបាន សូមពន្លឺរបស់ខ្ញុំព្រះករុណា ភ្លឺគ្រប់ទីកន្លែង ផ្សប់ផ្សាយទៅគ្រប់ដែនដីទាំងនោះ - ជាលទ្ធផលនៃវិរិយភាព របស់ខ្ញុំព្រះករុណានេះ សូមអានុភាពដ៏រុងរឿង របស់ខ្ញុំព្រះករុណា មានសភាពជ្រាលជ្រៅ ពុំអាចវាស់បាន ។

បន្ទាប់ពីខ្ញុំព្រះករុណា បានត្រាស់ជាព្រះពុទ្ធ សូមឲ្យដែនដីរបស់ខ្ញុំព្រះករុណា ល្អបំផុតលើសគេ ហើយអ្នករស់នៅ ជាអ្នកអស្ចារ្យគ្មាននរណាដល់ - សូមឲ្យថ្នាក់នៃការត្រាស់ ដឹង ខ្ពស់បំផុត - សូមឲ្យដែនដីរបស់ខ្ញុំព្រះករុណា ដែលដូចគ្នានឹងស្ថាននិព្វាន គ្មានអ្វី ប្រៀបផ្ទឹមបាន - ខ្ញុំព្រះករុណាអាណិតអាសូរដល់សត្វមានជីវិត ហើយតាំងចិត្តថា នឹងជួយសង្រ្គោះសត្វទាំងអស់នោះ ។

សូមឲ្យអ្នកដែលចូលមកពីទិសទាំង១០ រកឃើញសេចក្តីរីករាយ និងសេចក្តីស្ងប់ក្នុងបេះដូង - កាលណាអ្នកទាំងនោះ បានមកដល់ដែនដីរបស់ខ្ញុំព្រះករុណា សូមឲ្យអ្នកទាំងនោះ រស់នៅក្នុងសន្តិភាព និងសេចក្តីសប្បាយ - ខ្ញុំព្រះករុណាសូមអង្វរព្រះពុទ្ធជាម្ចាស់ ធ្វើជាសាក្សី ហើយធានាដល់សេចក្តីពិត នៃសេចក្តីប្រាថ្នារបស់ខ្ញុំព្រះករុណា - ដោយឥឡូវនេះបានប្រកាសនូវសច្ចា របស់ខ្ញុំព្រះករុណា ចំពោះព្រះភក្រ្តព្រះអង្គ ខ្ញុំព្រះករុណានឹងខំប្រឹងបំពេញ នូវសច្ចាទាំងអស់នេះ ។

ព្រះដ៏មានកិត្តនាមក្នុងលោក គ្រប់ទិសទាំង១០ មានព្រះបញ្ញាញាណ គ្មានអ្វីរារាំង - ខ្ញុំព្រះករុណាសូមអំពាវនាវ ដល់ព្រះដ៏មានកិត្តិនាមក្នុងលោក ទាំងអស់នោះធ្វើជា សាក្សីចំពោះបំណងរបស់ខ្ញុំព្រះករុណា - ទោះបីខ្ញុំព្រះករុណាត្រូវស្ថិតនៅ ក្នុងសេចក្តីឈឺចាប់យ៉ាងខ្លាំង ក៏ខ្ញុំព្រះករុណានឹងប្រតិបត្តិ ដោយសេចក្តីព្យាយាមដ៏មុះមុត ទ្រាំទ្រសេចក្តីលំបាកគ្រប់យ៉ាង ដោយពុំមានការអស់កម្លាំងឡើយ ។